CELEX: C2007/211/70
Language: mt
Date: 2007-09-08 00:00:00
Title: Kawża T-225/07: Rikors ippreżentat fid- 29 ta' Ġunju 2007 — Thomson Sales Europe vs Il-Kummissjoni

8.9.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 211/36
            
         Rikors ippreżentat fid-29 ta' Ġunju 2007 — Thomson Sales Europe vs Il-Kummissjoni
   (Kawża T-225/07)
   (2007/C 211/70)
   Lingwa tal-kawża: Il-Franċiż
   Partijiet
   
      Rikorrenti: Thomson Sales Europe (Boulogne-Billancourt, Franza) (rappreżentanti F.Goguel u F.Foucault, avukati)
   
      Konvenuta: IL-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               qabel tiddeċiedi, tordna li jitqiegħdu għad-dispożizzjoni tal-partijiet l-elementi, id-dokumenti, ir-rapporti, l-ittri, ix-xogħolijiet preparatorji etc. kollha li wasslu għar-Regolamenti Nri 2376/98 u 710/95;
            
         
               —
            
            
               prinċipalment, tannulla d-deċiżjoni tal-Kummissjoni REM Nru 03/05 tas-7 ta' Mejju 2007.
            
         Motivi u argumenti prinċipali
   Permezz ta' dan l-att ir-rikorrenti titlob l-annullament tad-deċiżjoni tal-Kummissjoni REM Nru 03/05 tas-7 ta' Mejju 2007 li tikkonstata li r-rifużjoni tad-dazji fuq l-importazzjoni mhijiex iġġustifikata fil-każ partikolari tar-rikorrenti. Din id-deċiżjoni ġiet adottata wara t-talba li saret lill-Kummissjoni mill-awtoritajiet nazzjonali Franċiżi, li kienu talbu lir-rikorrenti l-ħlas tad-dażji antidumping fuq l-importazzjoni ta' riċevituri tat-televizjoni bil-kulur immanifatturati mill-kumpannija sussidjarja tagħha fit-Tajlandja u li fir-rigward tagħha r-rikorrenti kienet talbet ir-rifużjoni abbażi ta' l-Artikolu 239 tar-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (1).
   Ir-rikorrenti tikkunsidra li hija tista' tibbenefika mir-rifużjoni abbażi ta' l-Artikolu 239 tar-Regolament (KEE) Nru 2913/92 peress li, fl-opinjoni tagħha, hija tissodisfa ż-żewġ kundizzjonijiet previsti f'dan it-test.
   F'dak li jirrigwarda l-ewwel kundizzjoni (l-eżistenza ta' sitwazzjoni partikolari), hija ssostni li fil-fatt is-sitwazzjoni partikolari teżisti fir-rigward tagħha u tirriżulta, minn naħa, mill-imġiba tal-Kummissjoni li bidlet il-mod ta' kif tinterpreta d-dispożizzjonijiet leġiżlattivi li jirrigwardaw l-oriġini tal-merkanzija mingħajr ma avżat, b'mod xieraq, lill-operaturi ekonomiċi u, min-naħa l-oħra, mill-imġiba ta' l-awtoritajiet nazzjonali li segwew il-metodu adottat mill-Kummissjoni.
   
      (1)  ĠU L 302, p. 1.